Zuma stel afskopfase van 50/50-boerderybeleid bekendArgieffoto (Foto: AfriForum) Bongani Ngqulunga, woordvoerder van die presidensie, het gesê die bekendstelling van die afskopfase van die beleidsraamwerk vir die versterking van die relatiewe regte van mense wat die grond bewerk, ook bekend as die 50/50-boerderybeleid, sal by die Westcliffe-plaas in die uMshwathi plaaslike munisipaliteit naby Greytown in KwaZulu-Natal plaasvind. Volgens Ngqulunga het die departement van landelike ontwikkeling en grondhervorming saam met die Nasionale Bemagtigingsfonds gewerk om die “baanbreker-Westcliffe-plaasooreenkoms” te finaliseer. Die 514 ha groot Westcliffe-plaas bestaan uit 270 ha suikerrietlanderye, 140 ha houtwerkbedrywighede en 10 ha besproeiingskool. Hierdie boerdery sal nou gesamentlik deur die plaaseienaars en die plaaswerkers besit word. Die 50/50-boerderybeleid is die eerste keer in 2014 deur Gugile Nkwinti, die minister van landelike ontwikkeling en grondhervorming, voorgestel as deel van pogings om te verseker dat plaaswerkers voordeel trek deur aandele te besit in die plase waarop hulle werk en hulle die sekuriteit van verblyfreg te gee. “Die beleidsraamwerk poog om verblyfreg aan plaaswerkers te gee, terwyl grondeienaarskappatrone in die land getransformeer en werkers bemagtig word deur ook aandele in boerderye te hê,” het Ngqulunga gesê. “Die beleidsraamwerk poog ook om ekonomiese transformasie in die landbousektor teweeg te bring.”